Document ID: 31995R1359

31995R1359
L 142/1
SLUŽBENI LIST EUROPSKE UNIJE
13.06.1995.
UREDBA KOMISIJE (EZ) br. 1359/95
od 13. lipnja 1995.
o izmjeni priloga I. i II. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi te o stavljanju izvan snage Uredbe (EEZ) br. 802/80
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezine članke 9. i 12.,
budući da je Uredbom (EEZ) br. 2658/87 uspostavljena nomenklatura robe, dalje u tekstu „kombinirana nomenklatura”, da bi se istodobno zadovoljilo zahtjeve Zajedničke carinske tarife kao i statistike vanjske trgovine Zajednice;
budući da se Uredbom (EZ) br. 3115/94 od 20. prosinca 1994. o izmjeni priloga I. i II. Uredbi (EEZ) br. 2658/87 koja je stupila na snagu 1. siječnja 1995. uzelo u obzir:
-
promjene zahtjeva u vezi sa statističkim podacima i trgovinskom politikom, posebno na temelju Odluke Vijeća 94/800/EZ od 22. prosinca 1994. o sklapanju u ime Europske zajednice, s obzirom na pitanja iz njezine nadležnosti, sporazuma postignutih u Urugvajskom krugu multilateralnih pregovora, (1986.-1994.) (2), i Uredbe Vijeća (EZ) br. 3231/94 od 22. prosinca 1994. o određenim mjerama koje proizlaze iz zaključka pregovora na temelju članka XXIV. stavka 6. i ostalim mjerama za pojednostavljenje (3),
-
potrebu da se tekstovi usklade i objasne;
budući da je potrebno, s učinkom od 1. srpnja 1995., provesti određene tarifne mjere, posebno za poljoprivredne proizvode kako je određeno u okviru Urugvajske runde multilateralnih pregovora;
budući da je primjereno da Komisija putem uredbe koja se primjenjuje od 1. srpnja 1995., usvoji potpunu verziju kombinirane nomenklature zajedno s odgovarajućim autonomnim i konvencionalnim carinskim stopama Zajedničke carinske tarife, kako proizlazi iz Odluke 94/800/EZ i Uredbe (EZ) br. 3231/94 kao i drugih mjera koje je usvojilo Vijeće ili Komisija (4);
budući da su u Uredbi (EEZ) br. 802/80 (5), kako je izmijenjena Uredbom (EEZ) br. 2723/90 (6), određeni proizvodi razvrstani kao maslac u tarifni podbroj 0405 00 10 kombinirane nomenklature; budući da to razvrstavanje nije više u skladu s novom strukturom tarifnog broja 0405 kombinirane nomenklature priložene ovoj Uredbi; budući da Uredbu (EEZ) br. 802/80 stoga treba staviti izvan snage;
budući da su mjere predviđene u ovoj Uredbi u skladu s mišljenjem Odjela za tarifnu i statističku nomenklaturu Odbora za Carinski zakonik,
DONIJELA JE OVU UREDBU:
Članak 1.
Prilozi I. i II. Uredbi (EEZ) br. 2658/87 zamjenjuju se prilozima ovoj Uredbi.
Članak 2.
Uredba (EEZ) br. 802/80 stavlja se izvan snage.
Članak 3.
Ova Uredba stupa na snagu 1. srpnja 1995.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. lipnja 1995.

Labels: 3
19